甘露堂前有杏花一株在脩竹之外殊有風味用昌黎韵
作者：王十朋
朝代：宋

paragraphs: 桃李未吐梅英空，杏花嫣然作小紅。
孤城絕塞也不惡，一株綽有仙家風。
高枝半出脩竹外，醉臉略與江梅同。
夔州花木不多有，封殖嘉樹知誰功。
春光忽到刺史宅，天氣正在中和中。
不同浪蘂落瘴霧，自有甘露滋芳叢。
我來歲律驚兩換，歸興遥指吳江楓。
曲江往事何足夢，願爲老圃安吾窮。
明年花開我何處，小園數畆簫臺東。
蒼蒼烟雨記巫峽，酣酣詩句吟梅翁。